УФ-м и Президентым и гулъытэ
Къэбэрдей-Балъкъэр къэрал университетымрэ «Урыс дуней» фондымрэ я мылъкукIэ илъэсищ лъандэрэ мэлажьэ «Ди лъэпкъхэм яку дэлъ зэныбжьэгъугъэм и лъабжьэр ди тхыдэрщ» дунейпсо проектыр.
Ар къыхилъхьащ КъБКъУ-м и Социально-гуманитарнэ институтым урысыбзэмкIэ и кафедрэм и унафэщI Башиевэ Светланэ. Кавказ Ищхъэрэм щылажьэ еджапIэ нэхъыщхьэхэм я студентхэм я зэгухьэныгъэм и фIыгъэкIэ а проектыр 2018 гъэм хыхьащ Граждан жылагъуэм зиужьынымкIэ Президент грантхэм я фондым къызэригъэпэща къэралпсо зэпеуэм, абы щытекIуащ икIи УФ-м и Президентым и грант къыхуагъэфэщащ.
КъБКъУ-м и пресс-IэнатIэм и лэжьакIуэхэм хъыбар къызэрыдагъэщIамкIэ, проектыр зэрызэхэт Iыхьэхэм я нэхъыщхьэщ Дунейпсо гъэмахуэ школыр. Абы къызэщIеубыдэ Къэбэрдей-Балъкъэрым, Украинэм, Белоруссием, Куржым, Къэзахъстаным щыщ студентрэ школакIуэу цIыхуи 150-м щIигъу. А щIалэгъуалэр жыджэру хэтщ проектым ипкъ иткIэ урысыбзэмкIэ, литературэмрэ урыс щэнхабзэмкIэ, Кавказ Ищхъэрэм щыпсэу лъэпкъхэм я тхыдэмкIэ, щIалэгъуалэ политикэмкIэ къызэрагъэпэщ зэпеуэхэм, лекцэхэм, усыгъэм и пшыхьхэм, «стIол хъурей» зэIущIэхэм.
КъэкIуэну илъэсым къриубыдэу проектым нэхъри зраубгъуну я мурадщ абы и жэрдэмщIакIуэхэм. Апхуэдэу я гугъэщ урысыбзэр езыгъэджхэм я щIэныгъэ-практикэ конференц ин Налшык щызэхашэну, еджакIуэхэм я семинар-тренинг зэмылIэужьыгъуэхэри къызэрагъэпэщыну. «Утыкур нэхъ ин фщIы» зэхыхьэ иныр щекIуэкIынущ япэщIыкIэ щIыпIэхэм щылажьэ курыт школхэм, Кавказ Ищхъэрэ федеральнэ щIыналъэм хыхьэ субъектхэм я къалащхьэхэм. Абыхэм пашэ щыхъухэр иужькIэ щызэхьэзэ-хуэнущ «Ди лъэпкъхэм яку дэлъ зэныбжьэгъугъэм и лъабжьэр ди тхыдэрщ» фIэщыгъэр зиIэ дунейпсо щIалэгъуалэ гъэмахуэ школым.
Къэралпсо утыкум текIуэныгъэ къыщызыхьа проектым и жэрдэмщIакIуэ профессор Башиевэ Светлани Кавказ Ищхъэрэм щылажьэ еджапIэ нэхъыщхьэхэм я студентхэм я зэгухьэныгъэм и пашэ Лу Азэмэти дохъуэхъу зыIэрагъэхьа ехъулIэныгъэ лъагэмкIэ. Жылагъуэм зегъэужьыным епха я мурад дахэ псори къайхъулIэну ди гуапэщ.
ЖЫЛАСЭ Маритэ.
